Nafarroako Parlamentuko Mahaiak, 2020ko azaroaren 2an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Marisa De Simón Caballero andreak aurkeztutako gaurkotasun handiko galdera, euskarazko informazioari buruzkoa Espainiako Telebistako (TVE) lurraldeko bi albisteetan.

**2.** Nafarroako Parlamentuko Aldizkari Ofizialean argitara dadin agintzea.

**3.** Hurrengo Osoko Bilkuran izapidetzea.

Iruñean, 2020ko azaroaren 2an

Lehendakaria: Unai Hualde Iglesias

GALDERAREN TESTUA

Izquierda-Ezkerra talde parlamentario mistoko parlamentari Marisa de Simón Caballerok, Legebiltzarreko Erregelamenduan ezarritakoaren babesean, gaurkotasun handiko honako galdera hau egin du, hurrengo Osoko Bilkuran ahoz erantzun dakion:

Historikoki Espainiako Telebistako (TVE) lehen kanalean lurraldeko bi albisteak, astelehenetik ostiralera, 13:55ean eta 15:55ean, amaitzen ziren eguneroko informazioaren laburpen bat euskaraz emanez.

Aspalditik, bi albistegi horietatik lehenean euskarazko eguneroko laburpena kendu dute, eta telebista publikoko bigarren albistegi horretan baizik ez da informazioa ematen gure erkidegoan koofiziala den hizkuntza horretan.

TVE 1, Espainian irrati eta telebistaren zerbitzu publikoaren zeharkako kudeaketa antolatzen duen merkataritza-sozietatearen telebista-katea da, eta bere lurraldeko albistegietan Nafarroako errealitate soziopolitikoari buruzko informazio egiazkoa eskaini behar du, hurbila, inpartziala eta anitza, eta funtsezkotzat jotzen dugu edukiak gure erkidegoko bi hizkuntza koofizialetan sartzea.

Estatuaren eskumena bada ere, Nafarroako Gobernuak Estatuko Administrazioarekin batera jokatu behar du TVEren emisioetan, bereziki lurraldeko bi albistegietan, gure erkidegoaren hizkuntz errealitatea islatu dadin.

Nafarroako Gobernuak ezagutzen al zuen egoera hori eta zer ekintza abiarazi behar ditu euskarazko informazioa berreskuratzeko TVEko lurraldeko lehen albistegian?

Iruñean, 2010eko azaroaren 2an

Foru parlamentaria: Marisa De Simón Caballero